**Aeroput MMS-3** je prvi srpski dvomotorni laki putnički avion trosed koga je proizvela vazduhoplovnotehnička služba Aeroputa za svoje potrebe 1935-te godine. Glavni projektant je bio vazduhoplovni inženjer Milenko Mitrović - Spirta, tehnički direktor Aeroputa.

Razvoj
------

Rad na projektovanju aviona Aeroput MMS-3 je obavljen 1934. godine, projektant je bio vazduhoplovni inženjer Milenko Mitrović - Spirta, po čijim inicijalima je avion dobio oznaku MMS (takav je tada bio običaj među konsrtuktorima jugoslovenskih aviona). Brojna oznaka 3 predstavlja trosedi avion za 3 putnika. Gospodin Milenko Mitrović - Spirta je tada bio tehnički direktor Aeroput-a i predložio je Upravnom odboru da na osnovu njegovog projekta, koji je u martu mesecu 1934. godine testiran u Ajfelovom aerotunelu u Parizu, Aeroput u svojoj radionici za popravku aviona napravi avion koji bi se koristio kao aviotaksi za kojim se osećala velika potreba. U toku 1935. godine napravljen je prototip koji je poleteo januara meseca 1936. godine. Probni let i testiranje aviona je izvršio pilot Vladimir Striževski šef saobraćajnih pilota Aeroputa. S obzirom da je avion pokazao dobre karakteristike već iste sezone 1936. godine uključen je u saobraćaj.

Tehnički opis
-------------

Avion MMS-3 je dvomotorni visokokrilac, sa strukturom od drveta, trup je obložen šperom a krila sa platnom, namenjen prvenstveno za avionsko taksiranje. Imao je dva engleska radijalna 7-mo cilindrična, vazduhom hlađena, motora Pobdžoj Nijagara (engl. ) snage 66kW (90 KS). Ove motore je karakterisala niska potrošnja goriva i veoma tih rad što je omogućilo veću udobnost putnika. Avion su pokretale dve dvokrake drvene elise fiksnog koraka. Za tadašnje vreme avion je bio neuobičajene koncepcije, umesto klasičnog trupa avion je u produžetku motora imao dva nosača repnih peraja (dvotrupac). Rezervoari za gorivom su bili smešteni u krilu između dva motora. Kabine pilota i putnika predstavljaju jednu celinu, koja se kao gondola nalazi ispod krila aviona. Kabina je imala velike prozorske površine koje su omogućavale izvanrednu preglednost kako pilotu tako i putnicima. Ovo ga je činilo izvanrednim avionom za panoramske letove. Imao je fiksni stajni trap konvencionalnog tipa, repni točak je bio smešten na zadnjem delu trupa gondole dok su glavni točkovi bili pričvršćeni sa jedne strane za trup gondole a sa druge za nosač motora. Glavni točkovi su imali aerodinamičke blatobrane. Godine 1940, MMS-3 je korišćen za testiranje kućišta sa prednjim točkom. Tokom ovog vremena inženjer Mitrović i prof. Dr. Ing. Miroslav Nenadović zajedno su radili na projektu dvomotornog lakog bombardera koji je radno nazvan *Nemi*, i koji je trebao da ima sličan raspored koji se koristio u aerodinamci MMS-3, ali sa kućištem sa triciklom sa prednjim točkom. Ovaj projekat nikada nije realizovan.

Svojom pojavom avion Aeroput MMS-3, zbog svojih izvanrednih aerodinamičkih osobina, izazvao je veliko interesovanje u Francuskoj, Velikoj Britaniji, Nemačkoj i Čehoslovačkoj. Vođeni su preliminarni pregovori za prodaju licence, ali nažalost do toga nije došlo. Ostalo se samo na ovom jednom prototipskom primerku.

Operativno korišćenje
---------------------

Milenko Mitrović i poslednji momenti aviona MMS-3
Avion Aeroput MMS-3 je u leto 1936. godine dobio sertifikat i registrovan je pod oznakom YU-SAR. Korišćen je na saobraćajnim pravcima od Beograda ka Sarajevu, Podgorici, Skoplju, prevozio je taksi putnike, novine i poštu. Tokom leta na liniji Beograd - Podujevo - Skoplje 15. 09.1936. godine avion je zbog kvara na motoru prinudno sleteo i malo je bio oštećen. Oštećenje je brzo otklonjeno tako da je avion do kraja 1937. godine imao 65 sati naleta, 1938. - 79 sati a 1939. - 102 sata. Pored toga korišćen je za obuku i trenažu saobraćajnih pilota Aeroputa. Ovaj avion je korišćen takođe za propagandne letove, vozeći na aero-mitinzima po minimalnim cenama posetioce što je doprinosilo popularizaciji vazduhoplovstva i vazdušnog saobraćaja u Jugoslaviji. Avion je imao još jednu prednost, vrlo lako su se mogla skidati putnička sedišta iz kabine i avion se pretvarao u transportni (prvi jugoslovenski cargo avion). Neposredno pred rat 1941. godine avion je uključen u trenažnu eskadrilu Jugoslovenskog kraljevskog ratnog vazduhoplovstva (JKRV), uništen je pri povlačenju na aerodromu Grab kod Trebinja (Hercegovina).
Prema drugim izvorima, u martu 1941, uoči napete međunarodne situacije oko Jugoslavije, avion MMS-3 je preuzelo Jugoslovensko kraljevsko ratno vazduhoplovstvo (JKRV) i rasporedilo ga u 603-ću Pomoćnu Eskadrilu, gde mu je zadatak bio da se koristi kao avion za vezu, razmeštanje i za kurirske potrebe. Prema izveštajima očevidaca, nakon nemačkog napada na Jugoslaviju u aprilu 1941, avion je uništila posada na aerodromu u blizini sela Divci u Valjevskom regionu da ne bi pao u ruke neprijatelju. Milenko Mitrović Spirta (15.2.1905 Novi Sad, Srbija - 23.8.1986 Peterboro, NH, SAD) je lično odvezao avion iz Zemuna aprila 1941. Slikao se sa avionom, pre nego sto ga je zapalio. U svojoj kuci je do smrti imao na zidu uramljenu poslednju sliku sa avionom MMS-3. Milenko Mitrović, diplomirani inženjer vazduhoplovne akademije u Parizu, 1945. nije mogao da dobije posao u struci, osim da "čisti piste", zato što je za vreme rata bio u Beogradu, a ne sa partizanima. To je nateralo bračni par Mitrović da se, sa dvoje male dece, ubrzo isele u Ameriku.

Osobine aviona Aeroput MMS-3
----------------------------

### Opšte karakteristike

* **Motor** - 2 x 66 kW (2 x 90 KS) Pobdžoj Nijagara (engl. ),
* **Elise** - dvokrake,
* **Razmah krila** - 11,56 m,
* **Površina krila** - 16,00 m2,
* **Dužina aviona** - 7,42 m,
* **Visina aviona** - 2,25 m,
* **Težina praznog aviona** - 630 kg,
* **Težina punog aviona** -1.030 kg,
* **Kapacitet** - 3 putnika,
* **Posada** - 1 član.

### Performanse

* **Maksimalna brzina** - 235 km/h,
* **Putna brzina** - 215 km/h,
* **Brzina penjanja** - 390 m/min,
* **Najveći dolet** - 600 km,
* **Plafon leta** - 6.000 m.

Vidi još
--------

* Društvo za vazdušni saobraćaj A. D. Aeroput
* Vladimir Striževski

Literatura
----------

* Janić, Čedomir; Simšić, Jovo (2007) (()). *Više od letenja - osam decenija Aeroputa i JAT-a*. Beograd: JAT Airways. ISBN 978-86-7086-004-9.
* Janić, Čedomir; Petrović, Ognjan; (2010) (()). *Vek avijacije u Srbiji 1910—2010, 225 značajnih letelica*. Beograd: Aerokomunikacije. ISBN 978-86-913973-0-2.
* JAT, -ov (2009) ((),()). *JAT Kalendar za 2010. godinu*. Beograd: JAT.
* Janić, Čedomir; Ognjan Petrović (2011) (()). *The Century of Sport Aviation in Serbia*. Beograd: Aerokomunikacije.
* Tonković, Radmila; Aeroput (drugi deo), Naša Krila br.37,2003.Beograd ISSN 0354-5121

Spoljašnje veze
---------------

* „Fotgrafija aviona MMS-3 1940-te godine tokom testiranja tricikl stajnog trapa sa prednjim točkom" (()). img403.imageshack.us. Arhivirano iz originala na datum 2012-07-11. Pristupljeno 6. 6. 2010.
* „Komercijalni avioni u koje je ugrađivanmotor Pobdžoj Niagara" (()). www.flightglobal.com. Pristupljeno 6. 6. 2010.
* „Golden Years of Aviation - Civil Aircraft Register - Yugoslavia" (()). www.goldenyears.ukf.net/reg\_YU. Arhivirano iz originala na datum 2012-07-11. Pristupljeno 6. 6. 2010.
* „Mitrović MMS-3:JUGOSŁAWIA, Dwusilnikowy samolot dyspozycyjny, kurierski i łącznikowy" (()). www.samoloty.ow.pl. Arhivirano iz originala na datum 2010-04-10. Pristupljeno 6. 6. 2010.

| * p
* r
* u
Avioni Jugoslavije i Srbije |
| --- |
| Između dva svetska rata |
| **Proizvodnja po licenci** | Mali Brandenburg · Srednji Brandenburg · RVD-8 RVD-13 · RVD-13S · Hoker hariken Mk-1 · Potez 25 · Cegling · Popenhausen · Avija BH-33 · Hoker fjuri · Bristol Blenim · Arno HD-320 · Arno HD-41H · Devoatin D.27 · Gurdu Lesure LGL B3 · Hajnkel He-8 · Spartan kruzer · Brege 19 · Dornije Do 17 |
| **Vlastiti razvoj** | Fizir-Majbah · Fizir Loren · Fizir Hispano · Fizir-Rajt · Fizir F1G-Kastor · Fizir F1G-Titan · Fizir F1M-Jupiter · Fizir FN · Fizir FP-1 · Fizir FP-2 · Rogožarski SIM-VIII · Rogožarski AŽR · Rogožarski PVT · Rogožarski SIM-VI · Rogožarski PVT-H · Rogožarski SIM-H · Rogožarski SI-DŽIP · Rogožarski IK-3 · Rogožarski R-100 · Rogožarski SIM-XI · Rogožarski SIM-XII-H · Rogožarski SIM-XIV-H · · Rogožarski SIM-XIVB–H · Rogožarski Brucoš · Rogožarski R-313 · IK-3 · Ikarus ŠM · Ikarus IO · Ikarus IM · Sivi Soko · Ikarus IK-1 · Ikarus IK-2 · Ikarus MM-2 · Aero-2 · Zmaj R-1 · Aeroput MMS-3 |
| Posle Drugog svetskg rata |
| **Lovački**  | S-49 |
| **Lovci-bombarderi** | J-20 Kraguj • J-21 Jastreb • J-22 Orao |
| **Školski**  | Aero-2 • Aero-3 • Avion 212 (UTVA 212) • Avion 213 • Avion 522 • G-2 Galeb • Utva 75 • Avion Lasta |
| **Školsko-borbeni**  | G-4 Super Galeb |
| **Transportni**  | Avion 214 • Avion 215 |
| **Za vezu i sanitet**  | Trojka • Kurir • Utva 66 |
| **Eksperimentalni**  | Prvi maj • Pionir 232 • Avion 451 • 451M • S-451M Zolja • 452-2 • 451MM Stršljen • T-451MM Matica |
| **Prekinut razvoj** | B-12 • Pelikan • Novi avion |